**Studenac u opremanje novog logističko-distributivnog centra u Velikoj Gorici ulaže preko 10 milijuna eura**

*Iz novog će objekta od rujna ove godine prema trgovinama na kontinentu izlaziti više od 2.400 paleta robe za trgovine dnevno*

**Velika Gorica, 20. ožujka 2025.** – Studenac, najbrže rastući maloprodajni lanac u Hrvatskoj, predstavio je status gradnje novog logističko-distributivnog centra (LDC) u Velikoj Gorici. U opremanje novog objekta, ključnog za opskrbu mreže na kontinentu i podršku daljnjem rastu mreže, Studenac ove godine ulaže više od 10 milijuna eura.

Ukupne površine od 36 tisuća četvornih metara, centar će biti podijeljen na ambijentalna, hlađena i smrznuta skladišta, uz poseban odjel za gospodarenje otpadom i povrat robe. Sam ambijentalni dio skladišta prostirat će se na čak 24 tisuće četvornih metara, s mogućnošću prihvata i do 24 tisuće paletnih mjesta. Dnevno će iz LDC-a Velika Gorica izlaziti više od 2.400 paleta robe za trgovine, a time će rasteretiti postojeći LDC u Dugopolju za čak 20 posto volumena. Novi će objekt biti operativan u rujnu ove godine, a konačno će otvoriti preko 400 novih radnih mjesta.

„Optimizacija, održivost i tehnološki napredak ključni su elementi naše strategije razvoja opskrbnog lanca, a ovaj projekt predstavlja još jedan značajan korak u njegovom jačanju. Ulaganje u moderni i inovativni lanac opskrbe jedan je od temelja uspjeha jedinstvenog maloprodajnog lanca poput našeg kako bi podržao naš plan rasta. Također, omogućava nam još sustavniji fokus na dostupnost i kvalitetu asortimana u svim našim trgovinama, što nam je jedan od prioriteta u odnosu prema kupcu”, izjavio je **Dragan Baškarad**, član Uprave za operacije Studenca.

„U Studencu nam je imperativ vrhunska usluga prema kupcu, u svakom dijelu Hrvatske – i ponosan sam što zajedno sa svojim timom imam privilegiju na to utjecati. To činimo kroz procese koji su kupcima nevidljivi, a njihova učinkovitost ključna je kako bismo im isporučili ono što očekuju – svaki dan, u svakoj od naših 1400 trgovina. Radovi na izgradnji LDC-a Velika Gorica napreduju prema planu. Temelji i nosivi elementi su pri kraju, a krov je već postavljen na gotovo polovici objekta. Usporedno radimo na instalaciji rashladnih komora i sustavima koji će osigurati maksimalnu učinkovitost skladištenja i distribucije robe. Zaključno, naše investicije u 2025. godini u opremanje skladišta i implementacije sustava iznose preko 10 milijuna eura“, dodao je **Tomislav Štos**, direktor upravljanja lancem opskrbe u Studencu.

Osim što će značajno rasteretiti postojeći distribucijski centar u Dugopolju, novi LDC modernizirat će logističke procese kroz napredna digitalna rješenja – WMS (*Warehouse Management System*) i TMS (*Transportation Management System*). WMS će optimizirati skladišne operacije prema najvišim standardima, dok će TMS omogućiti bolje planiranje volumena i praćenje isporuka prema Studenac trgovinama, povećavajući učinkovitost distribucije.

Poseban naglasak je i na energetskoj učinkovitosti objekta, pa će dio LDC-a biti i solarna elektrana od ukupno 6.912 panela koji će pokrivati oko 80 posto krovišta.

Zahvaljujući snažnom organskom rastu i čak 10 značajnih akvizicija te širenju na međunarodno tržište, Studenac se u proteklih šest godina transformirao u najrasprostranjeniji trgovački lanac u Hrvatskoj.

Kako bi dodatno unaprijedio učinkovitost opskrbnog lanca i odgovorio na potrebe rastuće i rasprostranjene mreže trgovina, kompanija intenzivno ulaže u razvoj logističke infrastrukture. S tim ciljem, do sredine 2026. Godine Studenac će upravljati čak dvama potpuno novim, tehnološki naprednim, održivim i ekološki učinkovitim objektima. Dok radovi u Velikoj Gorici naočigled napreduju, u međuvremenu je potpisan ugovor i za novi LDC Split u Dugopolju, koji će se prostirati na 23 tisuće četvornih metara.

**Kontakt za medije:**

Tatjana Spajić

Direktorica korporativnih komunikacija Studenca  
[tatjana.spajic@studenac.hr](mailto:tatjana.spajic@studenac.hr)

Ružica Ilak, Pragma komunikacije za Studenac

+385 91 118 6186

[studenac@pragma.hr](mailto:studenac@pragma.hr)

**O Studencu:**

Studenac je hrvatski maloprodajni lanac osnovan 1991. godine u Omišu.

Od 2018. godine, kada je započela sveobuhvatna transformacija poslovanja kompanije obilježena brojnim akvizicijama i organskim rastom diljem Hrvatske, Studenac započinje svoj put prema današnjoj poziciji trgovačkog lanca s najvećim brojem trgovina na tržištu.

Studenac se ponosi praktičnim i dostupnim trgovinama koje zadovoljavaju svakodnevne potrebe kupaca, odražavajući svoju usmjerenost na kupca kroz prepoznatljivu ponudu i jedinstveni koncept „I sitno i bitno“. Nastavno na kontinuirani rast i inovacije koje se temelje na jedinstvenom formatu susjedske trgovine, Studenac se pozicionirao kao vodeći lanac na hrvatskom maloprodajnom tržištu. Zahvaljujući procesima digitalizacije poslovanja koji su danas ugrađeni u DNK Studenca, kompanija je danas jedna od najbrže rastućih sudionika u širenju hrvatskog prehrambenog sektora.

U proteklih šest godina, tvrtka je više nego utrostručila broj svojih trgovina, zaključivši deset značajnih akvizicija koje su rezultirale preuzimanjem preko 700 trgovina te otvorivši više od 400 trgovina organskim rastom.

Krajem 2024. godine, tvrtka je upravljala s oko 1.400 trgovina diljem Hrvatske i zapošljavala preko 6.700 djelatnika. Studenac je tako učvrstio svoju prisutnost u lokalnim zajednicama, od urbanih centara poput Zagreba i Splita do ruralnih regija s nižom gustoćom stanovništva.

Od 2018. godine, Studenac je u vlasništvu fonda kojim upravlja tvrtka Enterprise Investors, jedan od najvećih investicijskih fondova privatnog kapitala u Srednjoj i Istočnoj Europi.